Скоро след влизането си в строй „Алжери“ е въведен в състава на 1-ва лека дивизия, включваща най-силните тежки крайцери на френския флот и базираща се в Тулон. Службата през мирно време преминава за крайцера успешно, без сериозни произшествия. С началото на войната „Алжери“ влиза в състава на съединение „Х“, без особен успех занимаващо се с лов на немски рейдери и с прехващане на вражеските търговски съдове. В периода февруари – април 1940 г. крайцерът с други кораби се занимава с конвоиране на съдове с особено важни товари по трансатлантическите маршрути. До участие в реални бойни действия се стига едва след обявяването от Италия на война на Франция. Единственият път, в който „Алжери“ стреля по врага, е в нощта на 14 юни, участвайки в рейда на френския флот над Генуа. Артилерията на крайцера поразява редица брегови обекти. Но още на 22 юни Франция капитулира, подписвайки Компиенското примирие. „Алжери“ остава в състава на флота на Виши, реорганизиран във Флота на открито море ("Force de Haute Mer"). Единственият боен поход корабът извършва през ноември 1940 г., след това нечесто и недалеч излиза от Тулон.